section_heading: Tehničko željezo
paragraph_text: Željezna je ruda po količini na drugom mjestu među robom kojom se u svijetu najviše trguje. Njezina najveća ležišta nalaze se u Brazilu i Australiji. Te su zemlje ujedno i najveći ponuđači željezne rude na svjetskom tržištu, a glavni je uvoznik Japan. Godine 2007. u svijetu je iskopano 1,9 · 10<sup>9</sup> tona željezne rude, a proizvedeno je 946 · 10<sup>6</sup> tona sirovoga željeza (Kina 469,5 · 10<sup>6</sup> tona, Japan 86,8 · 10<sup>6</sup> tona, Rusija 51 · 10<sup>6</sup> tona, SAD 36,2 · 10<sup>6</sup> tona, Ukrajina 35,6 · 10<sup>6</sup> tona, Brazil 35,5 · 10<sup>6</sup> tona, Njemačka 31,2 · 10<sup>6</sup> tona, i tako dalje) te 55 · 10<sup>6</sup> tona spužvastoga željeza.